VENDIM
Nr. 986, datë 9.12.2015

PËR DHËNIEN NË PËRDORIM TË PËRKOHSHËM, PA SHPËRBLIM, NGA MINISTRIA E MBROJTJES, MINISTRISË SË ENERGJISË DHE INDUSTRISË, PËR SHËRBIMIN GJEOLOGJIK SHQIPTAR, TË NJË OBJEKTI DHE TË TRUALLIT FUNKSIONAL BRENDA TERRITORIT TË PRONËS NR. 6, ME EMËRTIM “INSTITUTI GJEOGRAFIK I USHTRISË”, ME VENDNDODHJE NË RRUGËN “MYSLYM KETA”, TIRANË

Në mbështetje të nenit 100 të Kushtetutës, të neneve 10 e 12, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të neneve 901 e vijues, të ligjit nr. 7850, datë 29.7.1994, “Kodi Civil i Republikës së Shqipërisë”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Dhënien në përdorim të përkohshëm, pa shpërblim, nga Ministria e Mbrojtjes, Ministrisë së Energjisë dhe Industrisë, për Shërbimin Gjeologjik Shqiptar, për një periudhë 35-vjeçare, të objektit nr. 5 dhe të truallit funksional, me sipërfaqe të përgjithshme 747 (shtatëqind e dyzet e shtatë) m2, brenda territorit të pronës nr. 6, me emërtim “Instituti Gjeografik i Ushtrisë”, me vendndodhje në rrugën “Myslym Keta”, Tiranë, për t’u përdorur në funksion të veprimtarisë së administratës së Shërbimit Gjeologjik Shqiptar, sipas planvendosjes që i bashkëlidhet këtij vendimi dhe është pjesë përbërëse e tij.
2. Ministrisë së Energjisë dhe Industrisë dhe Shërbimit Gjeologjik Shqiptar u ndalohet të ndryshojnë destinacionin e objektit dhe të truallit funksional, të përcaktuar në pikën 1, të këtij vendimi, ta tjetërsojnë atë ose t’ua japin në përdorim të tretëve.
3. Ministria e Mbrojtjes, Ministria e Energjisë dhe Industrisë dhe Shërbimi Gjeologjik Shqiptar të nxjerrin aktet e nevojshme për dhënien në përdorim të përkohshëm të objektit dhe të truallit funksional, sipas pikës 1, të këtij vendimi, duke përcaktuar detyrimet për secilin institucion.
4. Ngarkohen ministri i Mbrojtjes, ministri i Energjisë dhe Industrisë, drejtori i Përgjithshëm i Shërbimit Gjeologjik Shqiptar dhe kryeregjistruesi i Pasurive të Paluajtshme të Republikës së Shqipërisë, për zbatimin e këtij vendimi.


	Ky vendim hyn në fuqi pas botimit në Fletoren Zyrtare.
KRYEMINISTRI
Edi Rama

